लगातार तीसरी बार गुजरात के मुख्यमंत्री बने मोदी, जो कि जीवनपर्यन्त आरएसएस के स्वयंसेवक रहे हैं, को भी नागपुर में बैठे ब्राह्मण सज्जनों के आगे नतमस्तक होना पड़ा। उसके बाद ही मोदी को उनका समर्थन मिला और उन्हें भाजपा का प्रधानमंत्री पद का उम्मीदवार घोषित किया गया। इसके बाद ही आरएसएस ने मोदी की महत्वाकांक्षाओं के आंतरिक (मुख्यत: ब्राह्मणवादी) विरोध को शांत किया। इस तरह, मोदी के सिर पर पहले से ही आरएसएस का भारी कर्ज चढ़ा हुआ है। यह किसी भी तरह सत्ता में आने की आरएसएस की उत्कट इच्छा का सबूत है कि उसने अंतत: ब्राह्मण प्रधानमंत्री की अपनी प्राथमिकता को त्याग कर एक शूद्र ओबीसी को प्रधानमंत्री पद के दावेदार के रूप में अपना समर्थन दिया। शायद मोदी की जीत की संभावना ने संघ के नेतृत्व को ऐसा करने के लिए प्रेरित किया हो। परंतु गुजरात के अपने अनुभव से संघ यह जानता है कि मोदी की चुनाव जीतने की क्षमता दुधारी तलवार की तरह है। उससे आरएसएस का एजेण्डा राष्ट्रीय स्तर पर छा सकता है। परंतु यह भी हो सकता है कि प्रधानमंत्री की गद्दी पर चढऩे के बाद मोदी, आरएसएस की सीढ़ी को लात मार दें, जैसा कि उन्होंने गुजरात में किया।